《真宗御制二首 其二 亚献、终献用《平晋乐》。》
宋代·郊庙朝会歌辞

五代衰替，六合携离。封疆窃据，兵甲竞驰。天顾黎献，涂炭可悲。

兵启灵命，浚哲应期。皇祖丕变，金钺俄麾。率土执贽，犷俗来仪。

瞻彼大卤，窃此馀基。独迷文告，莫畏天威。神宗继统，璿图有辉。

尚安蠢尔，罔怀格思。六飞夙驾，万旅奉辞。徯来发咏，不阵行师。

云旗先路，壶浆塞岐。天临日照，宸虑通微。前歌后舞，人心悦随。

要领自得，智力何施。风移僭冒，政治淳熙。书文混一，盛德咸宜。

干戈倒载，振振言归。诞昭七德，永定九围。